PMIndiaData/PMIndiaSum huggingface dataset:
நுகர்வோர் குறைகளை இன்னும் சிறப்பாக செயல்படுத்த வேண்டும்-பிரகதி கூட்டம் மூலம் பிரதமர் மோடி வேண்டுகோள்

சிறப்பான நிர்வாகம் மற்றும் நேரம்சார்ந்த திட்ட அமலாக்கல் குறித்து பிரதமர் நரேந்திர மோடி அனைத்து மாநில உயர் அதிகாரிகளுடன் பிரகதி ஆலோசனை கூட்டம் நடத்தினார். முதலில் நுகர்வோர் குறைகளை தீர்ப்பது மற்றும் கையாளும் முறைகள் குறித்து பிரதமர் ஆய்வு செய்தார். ஓட்டல்களில் அறைகள் முன்பதிவு செய்வது, டிக்கெட் முன்பதிவு செய்வது தொடர்பாக மின்னணு முறையில் நடக்கும் (ஆன்லைன் புக்கிங்) வர்த்தகங்களில் பாதிக்கப்பட்டவர்களிடம் இருந்து ஏராளமான புகார்கள் வந்திருப்பது குறித்து சம்மந்தப் பட்ட அதிகாரிகளிடம் பிரதமர் ஆலோசனை நடத்தினார். என்னென்ன நடவடிக்கைகள் எடுக்கப்பட்டுள்ளன என்பது குறித்தும் அவர் கேட்டறிந்தார். இந்த பிரச்சினைக்கு தீர்வு காண்பதற்கு உதவி தொலைபேசி மையத்தை அதிகரித்தல் மற்றும் இதர நடவடிக்கைகள் குறித்து பிரதமரிடம் தெரிவிக்கப்பட்டது. அதைக்கேட்ட பிரதமர் இந்த புகார்களை மிகவும் தீவிரமாக செயல்பட்டு தீர்க்கவும் நடவடிக்கைகளை துரிதப்படுத்தவும் விரிவான ஆய்வுகளை செய்யவும் அதிகாரிகளை கேட்டுக்கொண்டார். பிரச்சினைகளுக்கு பொறுப்பு யார் என்பதை முடிவு செய்யவும், அதற்கு தீர்வு காணவும் நடவடிக்கை எடுக்க வலியுறுத்திய பிரதமர், 10 தினங்களுக்குள் தொடர் நடவடிக்கைகள் எடுக்கப்பட வேண்டும் என்றும் உத்தரவிட்டார். உத்தரப்பிரதேசம், ராஜஸ்தான் மத்தியபிரதேசம், மகாராஷ்டிரா,குஜராத், பீகார்,ஒடிசா, மற்றும் உத்தரகாண்ட் உள்ளிட்ட பல்வேறு மாநிலங்களில் மேற்கொள்ளப்பட்டு வரும் சாலை, ரயில்வே, மின்சாரம், நிலக்கரி மற்றும் சுரங்கத் திட்டங்களின் நிலை குறித்தும் பிரதமர் ஆய்வு செய்தார். நாடுமுழுவதும் அமைக்கப்படும் சோலார் பம்ப் நிர்மாணிக்கும் திட்டம் குறித்தும் பிரதமர் ஆய்வு செய்தார். ஏற்கெனவே 208 மெகாவாட் உற்பத்தி திறன் கொண்ட சோலார் பம்ப்பு கள் அமைக்கப்பட்டுவிட்டது என்பதும் எடுத்துரைக்கப்பட்டது. இதுதவிர ஜார்க்கண்ட், தெலுங்கானா, பஞ்சாப், சத்திஷ்கர், குஜராத், மற்றும் உத்தரப்பிரதேசம் உள்ளிட்ட பல்வேறு மாநிலங்களில் உள்ள பல்வேறு பிரச்னைகள் குறித்தும் பிரதமர் மாநில தலைமை செயலாளர்களுடன் ஆலோசனை நடத்தினார். அப்போது சோலார் பம்ப் திட்டம் மூலம் நக்சலைட்டுகள் பாதிப்புள்ள பகுதி மக்களுக்கு சுத்தமான குடீநீர் வினியோகிக்க முடிகிறது என்றும் குறிப்பாக சத்திஷ்கர் மாநிலத்தில் தெற்கு பஸ்தர் பகுதியில் இதன் பயன்பாடு சிறப்பாக இருப்பதாகவும் அதிகாரிகள் எடுத்துரைத்தனர். இந்த ஆய்வு கூட்டத்தின் போது, வெள்ளத் தடுப்பு மற்றும் மேலாண்மை குறித்தும் அத்தகைய பாதிப்புக்கு இலக்காகும் மாநிலங்களில் மேற்கொள்ள வேண்டிய ஆயத்த பணிகள் குறித்தும் பிரதமர் கேட்டறிந்தார். குறிப்பாக வெள்ளத் தடுப்பு ஒத்திகை வெள்ள நிவாரணபணிகள் நிர்வாகம் குறித்தும் ஆய்வு செய்த பிரதமர், நீர் சேமிப்பிற்கான முக்கியத்துவத்தையும் எடுத்துரைத்தார்.
பாரதப் பிரதமர் மற்றும் இங்கிலாந்து பிரதமர் இடையே கிளாஸ்கோவில் சிஓபி26 ஐ ஒட்டி இருதரப்பு சந்திப்பு

2021 நவம்பர் 1, அன்று கிளாஸ்கோவில் நடைபெற்ற சிஓபி26 உலகத் தலைவர்கள் உச்சி மாநாட்டின் ஒரு பகுதியாக, இங்கிலாந்து பிரதமர் திரு.போரிஸ் ஜான்சன் எம்.பி.யை பிரதமர் திரு நரேந்திர மோடி, சந்தித்தார். 2. சிஓபி26 மாநாட்டை வெற்றிகரமாக ஏற்பாடு செய்ததற்காகவும், காலநிலை மாற்றத்தைத் தணித்தல், ஏற்றுக்கொள்ளுதல் ஆகியவற்றுக்கான உலகளாவிய நடவடிக்கையை முன்னெடுப்பதில் அவரது தனிப்பட்ட தலைமைத்துவத்திற்காகவும் இங்கிலாந்து பிரதமர் ஜான்சனுக்குப் பிரதமர் திரு. நரேந்திர மோடி, வாழ்த்து தெரிவித்தார். காலநிலை நிதி, தொழில்நுட்பம், புத்தாக்கம், இயற்கை ஹைட்ரஜன் புதுப்பிக்கவல்ல எரிசக்தி, ஐஎஸ்ஏ, சிடிஆர்ஐ கீழ் கூட்டு முயற்சிகள் உள்ளிட்ட தொழில்நுட்பங்களில் பிரிட்டனுடன் நெருக்கமாக பணியாற்றுவதற்கான இந்தியாவின் உறுதிப்பாட்டை அவர் மீண்டும் வலியுறுத்தினார். 3. குறிப்பாக வர்த்தகம் மற்றும் பொருளாதாரம், மக்களுடன் இருந்து மக்கள், சுகாதாரம், பாதுகாப்பு மற்றும் பந்தோபஸ்து துறைகளில் பகுதிகளில் 2030-க்கான முன்னுரிமைத் திட்டங்கள் செயல்படுத்துவதை இரு பிரதமர்களும் ஆய்வு செய்தனர். சுதந்திர வர்த்தக உடன்படிக்கை பேச்சுவார்த்தைகளை தொடங்குவதற்காக எடுக்கப்பட்ட நடவடிக்கைகள் உட்பட மேம்படுத்தப்பட்ட வர்த்தக கூட்டாண்மையை வழங்குவதில் உள்ள முன்னேற்றம் குறித்து அவர்கள் திருப்தி தெரிவித்தனர். 4. ஆப்கானிஸ்தான், பயங்கரவாத எதிர்ப்பு, இந்தோ-பசிபிக், விநியோகத் தொடர் விரிவாக்கம் மற்றும் கொவிட்டுக்குப் பிந்தைய உலகளாவிய பொருளாதார மீட்பு ஆகயிவற்றில் உள்ள பிராந்திய மற்றும் உலகளாவிய சவால்கள் குறித்து இரு தலைவர்களும் விவாதித்தனர். 5. பிரதமர் ஜான்சனை விரைவில் இந்தியாவில் வரவேற்க விரும்புவதாக பிரதமர் மீண்டும் வலியுறுத்தினார்.
இடுக்கியின் ராஜமலையில் ஏற்பட்ட நிலச்சரிவால் இறந்தவர்களுக்கு பிரதமர் இரங்கல்; பாதிக்கப்பட்டவர்களுக்கு நிவாரண நிதியை அறிவித்தார்

இடுக்கியின் ராஜமலைப் பகுதியில் ஏற்பட்ட நிலச்சரிவில் சிக்கி உயிரிழந்தவர்களுக்கு பிரதமர் திரு.நரேந்திர மோடி இரங்கல் தெரிவித்துள்ளார். இது தொடர்பாக டுவிட்டரில் பதிவிட்டுள்ள பிரதமர், “இடுக்கியின் ராஜமலையில் நிலச்சரிவால் உயிரிழப்பு ஏற்பட்டதை அறிந்து வேதனையடைந்துள்ளேன். இந்தத் துயரமான நேரத்தில், உயிரிழந்தவர்களின் குடும்பத்தினர் குறித்தே நான் சிந்திக்கிறேன். காயமடைந்தவர்கள் விரைவில் குணமடையட்டும். பாதிக்கப்பட்ட பகுதிகளில் தேசிய பேரிடர் மீட்புப்படையினர் மற்றும் அதிகாரிகள் பணிகளை மேற்கொண்டு, பாதிக்கப்பட்டவர்களுக்கு உதவிகளை வழங்கி வருகின்றனர,” என்று தெரிவித்துள்ளார். நிலச்சரிவால் உயிரிழந்தவர்களின் குடும்பத்தினருக்கு பிரதமரின் தேசிய நிவாரண நிதியிலிருந்து தலா ரூ.2 லட்சம் ரூபாயும், காயமடைந்தவர்களுக்கு தலா ரூ.50,000-ம் வழங்கப்படும் என்றும் பிரதமர் திரு.நரேந்திர மோடி அறிவித்துள்ளார்.
சுங்கம் தொடர்பான விஷயங்களில் ஒத்துழைப்பு மற்றும் பரஸ்பர நிர்வாக உதவிக்கான இந்தியா – ஜோர்டான் இடையிலான ஒப்பந்தத்திற்கு அமைச்சரவை ஒப்புதல்

சுங்கம் தொடர்பான விஷயங்களில் ஒத்துழைப்பு மற்றும் பரஸ்பர நிர்வாக உதவிக்கான இந்தியா – ஜோர்டான் இடையிலான ஒப்பந்தத்தில் கையெழுத்திட்டு அதற்கு ஒப்புதல் அளிப்பதெற்கென பிரதமர் திரு நரேந்திரமோடி தலைமையிலான மத்திய அமைச்சரவை ஏற்பு வழங்கியது. சுங்கம் தொடர்பான குற்றங்களை தடுப்பதற்கும், அவற்றை புலனாய்வு செய்வதற்கும், தொடர்புடைய தகவல் கிடைப்பதில் உதவி செய்ய இந்த ஒப்பந்தம் வகை செய்கிறது. இருநாடுகளுக்கும் இடையே வர்த்தகம் ஆகும் பொருட்கள் சார்ந்த விரைந்த அனுமதியை உறுதி செய்து வர்த்தகத்தை மேம்படுத்த இந்த உடன்பாடு உதவும் என எதிர்பார்க்கப்படுகிறது. பின்னணி : இருநாடுகளின் சுங்கத்துறை அதிகாரிகளிடையே தகவல்கள் மற்றும் உளவுத்தகவல்களை பகிர்ந்து கொள்வதற்கு உதவும் சட்ட கட்டமைப்பை இந்த உடன்பாடு வழங்குகிறது. சுங்க வரிகளை சரியாக பயன்படுத்துவது சுங்க குற்றங்களை தடுத்தல் மற்றும் புலனாய்வு செய்தல், சட்டப்படியான வர்த்தகத்திற்கு வசதி ஏற்படுத்தி தருதல் ஆகியவற்றுக்கும் இந்த ஒப்பந்தம் உதவும். இரு நாடுகளின் சுங்கத்துறை நிர்வாகங்கள் இந்த ஒப்பந்தத்தின் வரைவு வாசகத்தை இறுதி செய்து அதற்கு ஒப்புதலும் அளித்துள்ளன. இந்த வரைவு ஒப்பந்தம் சுங்க மதிப்பு சரியானதா, சுங்கவரி வகைகள், இருநாடுகளுக்கும் இடையில் வர்த்தகம் செய்யப்படும் பொருட்கள் எங்கிருந்து வருகின்றன போன்ற இந்திய சுங்கத்துறையின் கவலைகள் மற்றும் தேவைகளை தகவல் பரிமாற்றத்திற்கு நிறைவு செய்யும் வகையில் வகை செய்கிறது.
வேளாண் தொழிலுக்கான சுற்றுச்சூழல் முறைகளை மேம்படுத்த இந்தியா, மாலத்தீவுகள் இடையே  இருதரப்பு ஒத்துழைப்புக்கான புரிந்துணர்வு  உடன்படிக்கை : மத்திய அமைச்சரவை ஒப்புதல்

மாலத்தீவு அதிபர் அரசு முறைப் பயணமாக இந்தியா வந்த போது, கடந்த ஆண்டு டிசம்பர் 17ஆம் தேதியன்று, மத்திய வேளாண்மை மற்றும் விவசாயிகள் நல அமைச்சகத்திற்கும், மாலத்தீவு மீன்வளம் கடல்வளம் மற்றும் வேளாண்மை அமைச்சகத்திற்கும் இடையே கையெழுத்திடப்பட்ட புரிந்துணர்வு உடன்படிக்கைக்கு மத்திய அமைச்சரவை இன்று பின்னேற்பு ஒப்புதல் அளித்துள்ளது. வேளாண் கணக்கெடுப்பு, வேளாண் தொழில், ஒருங்கிணைந்த வேளாண் முறை, நீர்ப்பாசனம், மேம்படுத்தப்பட்ட விதைகள், மண்வள மேலாண்மை, ஆராய்ச்சி, உள்ளூர் வேளாண் தொழில்களின் திறன் மேம்பாடு, உணவுப் பாதுகாப்பு மற்றும் ஊட்டச்சத்து துறைகளில் தொழில்முனைவோரின் அறிவை மேம்படுத்துதல், பருவநிலையை எதிர்கொள்ளும் வேளாண் முறை, பூச்சிக்கொல்லி மிச்சங்களை பரிசோதிக்கும் வசதிகளை நிறுவுதல் ஆகிய துறைகளில் வேளாண் தொழில் சுற்றுச்சூழல் மேம்பாட்டுக்கு இந்த உடன்படிக்கை வழிவகுக்கும்.
கங்கை ஆரத்தி நிகழ்ச்சியில் கலந்து கொண்ட பிரதமர், காசியில் முக்கிய வளர்ச்சித் திட்டங்களைப் பார்வையிட்டார்

வாரணாசியில் பாபா விஸ்வநாதர் வளாகத்தை நேற்று தொடங்கி வைத்த பின்னர், பிரதமர் திரு.நரேந்திர மோடி தொடர்ந்து பல்வேறு நிகழ்ச்சிகளில் கலந்து கொண்டார். நேற்று கங்கையில் நீராடி வழிபாடுகளையும் நடத்தினார். மாலையில் கங்கை ஆரத்தி நிகழ்ச்சியில் பிரதமர் கலந்து கொண்டார். கங்கை ஆரத்தி பற்றி பிரதமர் வெளியிட்டுள்ள ட்விட்டர் பதிவில், காசியில் ஆரத்தி எப்போதும் இதயத்தை புதிய சக்தியால் நிறைப்பதாக கூறியுள்ளார். பின்னர் பிரதமர், முதலமைச்சர்கள் மற்றும் துணை முதலமைச்சர்களுடன் விரிவான ஆலோசனை நடத்தினார். அது பற்றி ட்விட்டர் பதிவில், “காசியில் @BJP4India முதலமைச்சர்கள் மற்றும் துணை முதலமைச்சர்களுடன் நடைபெற்ற விரிவான ஆலோசனை தற்போது முடிவடைந்துள்ளது” என்று பிரதமர் தெரிவித்துள்ளார். காசியில் முக்கிய வளர்ச்சிப் பணிகளை ஆய்வு செய்த பிரதமர் அது பற்றி ட்விட்டர் பதிவில். “காசியில் முக்கிய வளர்ச்சிப் பணிகளை ஆய்வு செய்தேன். இந்தப் புனித நகருக்கு இயன்ற சிறந்த உள்கட்டமைப்புகளை உருவாக்குவது தமது கடமையாகும்” என்று கூறியுள்ளார். ரயில் நிலையத்திற்கு சென்ற பிரதமர், “அடுத்த நிறுத்தம்… பனாரஸ் நிலையம். ரயில் போக்குவரத்துத் தொடர்பை அதிகரிக்க நாம் பணியாற்றி வருவதுடன் தூய்மையும், நவீனத்துவமும் நிறைந்த பயணிகளுக்கு உகந்த ரயில் நிலையங்களை உறுதி செய்து வருகிறோம்” என்று கூறியுள்ளார். பொதுமக்களுக்கு குறைந்தபட்ச வசதி குறைவு கூட இருக்கக் கூடாது என்ற நோக்கத்துடன் பிரதமர் பணியாற்றி வருகிறார். இதே போல பின்னிறைவிலும் அவர் வளர்ச்சித் திட்டங்களை ஆய்வு செய்தார். தங்களது உள்ளூர் எம்.பி.யான பிரதமர் மீது அன்பையும், உற்சாகத்தையும் பொழிந்த மக்களுடன் அவர் கலந்தார்.
கூட்டு ஆராய்ச்சி தொடர்பாக இந்திய விண்வெளி அறிவியல் மற்றும் தொழில்நுட்ப மையம் (IIST) மற்றும் நெதர்லாந்தின் டெல்ப்ட் தொழில்நுட்ப பல்கலைக்கழகம்  ஆகியவற்றின் புரிந்துணர்வு ஒப்பந்தத்துக்கு மத்திய அமைச்சரவை ஒப்புதல்

கூட்டு ஆராய்ச்சி தொடர்பாக இந்திய விண்வெளி அறிவியல் மற்றும் தொழில்நுட்ப மையம் (IIST) மற்றும் நெதர்லாந்தின் டெல்ப்ட் தொழில்நுட்ப பல்கலைக்கழகம் ஆகியவை செய்து கொண்ட புரிந்துணர்வு ஒப்பந்தத்துக்கு மத்திய அமைச்சரவை ஒப்புதல் அளித்துள்ளது. மத்திய அமைச்சரவை கூட்டம் பிரதமர் திரு நரேந்திர மோடி தலைமையில் இன்று நடந்தது. இதில் பல முடிவுகளுக்கு ஒப்புதல் அளிக்கப்பட்டது. கல்வித் திட்டங்களை மேற்கொள்ளவும், மாணவர்கள் மற்றும் பேராசிரியர்களுடன் கூட்டு ஆராய்ச்சி மேற்கொள்ளவும், இந்திய விண்வெளி அறிவியல் மற்றும் தொழில்நுட்ப மையம்(IIST) மற்றும் நெதர்லாந்தின் ‘தி டெல்ப்ட் தொழில்நுட்ப பல்கலைக்கழகம்’ இடையே புரிந்துணர்வு ஒப்பந்தம் கடந்த ஏப்ரல் 9 மற்றும் மே 17 ஆம் தேதிகளில் அந்தந்த மையங்களில் கையெழுத்திடப்பட்டு மின்னஞ்சல் மூலம் பரிமாறப்பட்டது. புரிந்துணர்வு ஒப்பந்தத்தின் விபரங்கள்: மாணவர்களை பரிமாறிக் கொள்ளும் திட்டம்: இரு தரப்பினரும், இளநிலை, முதுநிலை மற்றும் ஆய்வு படிப்பு மாணவர்களை பரிமாறிக்கொள்ளலாம். இத்திட்டத்தின் கீழான ஆய்வுகளை , இருதரப்பினரும் பரஸ்பரம் ஆலோசித்து முடிவு செய்துக் கொள்ளலாம். இரட்டை பட்டம்: இரு தரப்பினரும் சிறப்பு பாடத்திட்டத்தை உருவாக்கி, மாணவர்களுக்கு சொந்த கல்வி நிறுவனத்தின் முதல் பட்டத்துடன், கூடுதலாக இரண்டாவது பட்டத்தை வழங்கி கொள்ளலாம். பேராசிரியர்கள் பரிமாற்றம்: கூட்டாக உருவாக்கப்படும் பாடத்திட்டங்களை நடத்த, இரு நிறுவனங்களும் பேராசிரியர்களை பரிமாற்றம் செய்துக் கொள்ளலாம். கூட்டு ஆராய்ச்சி: ஆராய்ச்சி திட்டங்களை இரு நிறுவனங்களின் பேராசிரியர்களும் அடையாளம் கண்டு கூட்டு ஆராய்ச்சி மேற்கொள்ளலாம். பயன்கள்: இந்த புரிந்துணர்வு ஒப்பந்தம் மூலம் பேராசிரியர்கள், மாணவர்கள் மற்றும் ஆராய்ச்சியாளர்கள், அறிவியல் வெளியீடுகள் மற்றும் தகவல்களை பரிமாறிக் கொள்ள முடியும். ஆய்வு கூட்டங்கள், பி.எச்.டி படிப்புகள், இரட்டை பட்டப்படிப்பு போன்றவற்றை கூட்டாக மேற்கொள்ள முடியும். அறிவியல் மற்றும் தொழில்நுட்பத்துறையில் புதிய ஆராய்ச்சிகளுக்கும் இந்த ஒப்பந்தம் ஊக்கம் அளிக்கும். மேலும் விவரங்களுக்கு இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1742286 —-
ஆஷாத் பூர்ணிமா புனித நாளையொட்டி புத்தபிரானின் உயரிய போதனைகளை பிரதமர் நினைவுகூர்ந்துள்ளார்

ஆஷாத் பூர்ணிமா புனித நாளையொட்டி, பிரதமர் திரு நரேந்திர மோடி, மக்களுக்கு வாழ்த்து தெரிவித்துள்ளார். புத்தபிரானின் உயரிய போதனைகளையும் திரு மோடி நினைவுகூர்ந்துள்ளார். பிரதமர் வெளியிட்டுள்ள ட்விட்டர் பதிவில்; “ஆஷாத் பூர்ணிமா புனித நாளில் வாழ்த்துக்கள். புத்தபிரானின் உயரிய போதனைகளை நாம் நினைவுகூர்வதுடன், சாமானிய மற்றும் கருணைமிக்க சமுதாயத்தை உருவாக்க வேண்டும் என்ற அவரது அறிவார்ந்த தொலைநோக்கை நனவாக்க மீண்டும் உறுதியேற்போம்” என்றும் தெரிவித்துள்ளார்.
உத்தரப்பிரதேசத்தில் உள்ள கோரக்பூரில் இருந்து பிஎம்-கிசான் திட்டத்தைப் பிரதமர் நாளை தொடங்கி வைக்கிறார்.

தெரிவு செய்யப்பட்ட சிறு மற்றும் விளிம்பு நிலை விவசாயிகளுக்கு முதல் தவணைத் தொகையாக ரூ.2,000 அவர்களின் வங்கிக் கணக்குகளுக்கு நேரடியாக மாற்றம் செய்யப்படும். சுமார் 12 கோடி சிறு மற்றும் விளிம்பு நிலை விவசாயிகள் பயனடையவுள்ளனர். கோரக்பூரில் பல வளர்ச்சித் திட்டங்களையும் பிரதமர் தொடங்கி வைப்பார். உத்தரப்பிரதேசத்தில் உள்ள கோரக்பூருக்குப் பிரதமர் திரு நரேந்திர மோடி நாளை (24.02.2019) செல்லவிருக்கிறார். கோரக்பூரில் பிஎம்-கிசான் திட்டத்தைப் பிரதமர் தொடங்கி வைக்கிறார். கோரக்பூரில் உள்ள இந்திய உரக்கழக மைதானத்தில் நடைபெறும் நிகழ்ச்சியில் ஒரு பொத்தானை அழுத்துவதன் மூலம் பிஎம்-கிசான் திட்டத்தை பிரதமர் தொடங்கி வைப்பார். இதையடுத்து, தெரிவு செய்யப்பட்ட விவசாயிகளுக்கு முதல் தவணைத் தொகையாக ரூ.2,000 மின்னணுப் பரிமாற்றம் மூலம் வழங்கப்படும். பிஎம்-கிசான் திட்டத்தின்கீழ் தெரிவு செய்யப்பட்ட விவசாயிகளுக்கு சான்றிதழ்களையும் பிரதமர் வழங்கவிருக்கிறார். பிஎம்-கிசான் திட்டத்தின் தெரிவு செய்யப்பட்ட பயனாளிகளுடன் காணொலிக் காட்சி மூலம் பிரதமர் உரையாடவிருக்கிறார். கோரக்பூரில் பல்வேறு வளர்ச்சித் திட்டங்களைப் பிரதமர் நாட்டுக்கு அர்ப்பணிப்பார் அல்லது பல திட்டங்களுக்கு அடிக்கல் நாட்டுவார். அங்கு திரண்டிருப்போர் இடையே அவர் உரையாற்றுவார். சுகாதாரத்திற்கு அடிப்படையான எரிவாயு தொடங்கி பல திட்டங்கள் கோரக்பூரில் பிரதமரால் தொடங்கி வைக்கப்படும். இந்தத் திட்டங்கள் உத்தரப்பிரதேச மக்களுக்குப் பெரும் பயனைத் தரும் என்று எதிர்பார்க்கப்படுகிறது.
கூட்டுறவு வங்கிகளில் குறுகிய கால கடன் பெற்ற விவசாயிகளுக்கு 2016ம் ஆண்டு நவம்பர், டிசம்பர் ஆகிய 2 மாதங்களுக்கு வட்டித் தள்ளுபடி அளிக்கவும், கூட்டுறவு வங்கிகளுக்கு கூடுதல் நிதி வழங்குவதற்காக நபார்டுக்கு வட்டிச் சலுகை அளிக்கவும் மத்திய அமைச்சரவை ஒப்புதல

கூட்டுறவு வங்கிகளில் குறுகியகால பயிர்க் கடன் பெற்ற விவசாயிகளுக்கு 2016ம் ஆண்டு நவம்பர், டிசம்பர் ஆகிய 2 மாதங்களுக்கு வட்டித் தள்ளுபடி அளிக்க, செயல்பாட்டுக்கு பிந்தைய ஒப்புதலை பிரதமர் திரு.நரேந்திர மோடி தலைமையில் நடைபெற்ற மத்திய அமைச்சரவைக் கூட்டம் அளித்தது. மேலும், கூட்டுறவு வங்கிகளுக்கு தேசிய வேளாண்மை மற்றும் ஊரக வளர்ச்சி வங்கி (நபார்டு) கூடுதல் நிதி அளிக்கும் வகையில், நபார்டுக்கு வட்டிச் சலுகை அளிக்கவும் ஒப்புதல் அளிக்கப்பட்டது. இதன்மூலம், நாடு முழுவதும் உள்ள கூட்டுறவு வங்கிகளில் குறுகிய கால பயிர்க்கடன் பெற்றுள்ள விவசாயிகள் பயன்பெறுவார்கள். ராபி பருவ சாகுபடியை மேற்கொள்வதற்கு போதிய அளவில் ரொக்கம் கிடைக்காமல் பிரச்சினைகளை எதிர்கொண்டுவரும் விவசாயிகளுக்கு கூட்டுறவு வங்கிகள் மூலம் எளிதில் பயிர்க்கடன் கிடைப்பதற்கு கூட்டுறவு வங்கிகளில் போதிய நிதி இருப்பதை உறுதிப்படுத்தும் நோக்கில் இந்த முடிவு எடுக்கப்பட்டுள்ளது. 2016-ம் ஆண்டு நவம்பர், டிசம்பர் ஆகிய 2 மாதங்களில் வட்டித் தள்ளுபடி அளிக்கப்பட்டதால், கூட்டுறவு வங்கிகளுக்கு நபார்டு மூலம் கூடுதல் நிதி வழங்கப்படும். இதனை நடப்பு நிதியாண்டான 2016-17-ல் விவசாயிகளுக்கு கூட்டுறவு வங்கிகள் வழங்கும். இந்தத் திட்டத்துக்கு கூடுதல் நிதிச் சுமையாக ரூ.1,060.50 கோடி தேவைப்படும். வட்டி தள்ளுபடி திட்டத்தை செயல்படுத்துவதற்காக 2016-17ம் ஆண்டில் ஒதுக்கீடு செய்யப்பட்ட ரூ.15,000 கோடி ஏற்கனவே பயன்படுத்தப்பட்டுள்ளது. பின்னணி: அ. வட்டி தள்ளுபடி திட்டத்தை கடந்த 2006-07 முதலே இந்திய அரசு செயல்படுத்தி வருகிறது. இதில், விவசாயிகளுக்கு ரூ.3 லட்சம் வரை குறுகிய கால பயிர்க்கடன்களை ஆண்டுக்கு 7 சதவீத வட்டியில் பொதுத்துறை வங்கிகள், மண்டல கிராமப்புற வங்கிகள் மற்றும் கூட்டுறவு வங்கிகள் வழங்கி வருகின்றன. ரூ.3 லட்சம் வரையான குறுகிய கால கடனை உரிய காலத்துக்குள் திருப்பிச் செலுத்தினால், விவசாயிகளுக்கு 3% வட்டிச் சலுகை அளிக்கப்படுகிறது. இதன்மூலம், இந்த பயிர்க்கடன்களுக்கு விவசாயிகள் 4% மட்டுமே வட்டி செலுத்தினால் போதும் என்ற நிலை ஏற்படுகிறது. ஆ. பழைய ரூ.500, ரூ.1,000 நோட்டுக்கள் செல்லாது என்று மத்திய அரசு அறிவித்ததைத் தொடர்ந்து, விவசாயிகள் தாங்கள் விளைவித்த காரீப் பருவ விளைபொருட்களுக்கு அங்காடிகளில் பெறப்படும் காசோலைகளை பணமாக்க முடியாமல் அவதிப்படுகின்றனர். மேலும், ராபி பருவ சாகுபடிகளை மேற்கொள்வதற்கு போதிய பணம் கிடைக்காத நிலை ஏற்பட்டுள்ளது. குறுகிய கால பயிர்க்கடன்களுக்கு வட்டி செலுத்த முடியாத நிலை ஏற்பட்டுள்ளது. குறிப்பாக, கூட்டுறவு வங்கிகளில் விதிக்கப்பட்ட கட்டுப்பாடுகள் காரணமாக, இரண்டு மாதங்களுக்கு வட்டித் தள்ளுபடி அளிக்கப்பட்டது. அதாவது, கூட்டுறவு வங்கிகளில் கடந்த 1.04.2016 மற்றும் 30.9.2016-க்கு இடைப்பட்ட காலத்தில் பயிர்க்கடன் பெற்ற விவசாயிகளுக்கு 2016-ம் ஆண்டில் நவம்பர், டிசம்பர் மாதங்களில் வட்டித் தள்ளுபடி அளிக்கப்பட்டது. இ. ரூ.1,060.50 கோடி அளவுக்கு கூடுதல் நிதி ஆதாரத்துக்கு வழிவகை செய்யப்படுவதன் மூலம், 1. விவசாயிகளுக்கு 1.4.2016 முதல் 30.9.2016 வரை கூட்டுறவு வங்கிகள் வழங்கிய பயிர்க்கடனுக்கு இரண்டு மாதங்களுக்கு (நவம்பர், டிசம்பர் 2016) வட்டி தள்ளுபடி அளிப்பதால் ஏற்படும் செலவு எதிர்கொள்ளப்படும். 2. நடப்பு நிதியாண்டில் கூட்டுறவு வங்கிகளுக்கு வழங்குவதற்காக குறுகிய கால கடனாக ரூ.20,000 கோடியை நபார்டு பெறுவதற்கு வழங்கப்படும் வட்டிச் சலுகை மற்றும் நிர்வாக செலவு எதிர்கொள்ளப்படும்.
ரியோ ஒலிம்பிக்சில் பங்கேற்கவுள்ள தடகள வீரர்களை சந்தித்து பிரதமர் வாழ்த்து தெரிவிப்பார்

பிரதமர் திரு. நரேந்திர மோடி அவர்கள் ரியோ டி ஜெனிரோவில் நடைபெறவுள்ள ஒலிம்பிக்ஸ் போட்டிகளில் இந்தியாவின் சார்பாக பங்கேற்கவுள்ள தடகள வீரர்களை சந்திப்பார். திங்கள் அன்று புதுதில்லி மானெக்‌ஷா மையத்தில் ஒலிம்பிக்ஸ் போட்டியில் பங்கேற்கவுள்ள குழுவினரை பிரதமர் திரு. நரேந்திர மோடி அவர்கள் சந்திப்பார். இதுவரை ரியோ ஒலிம்பிக்சின் பல்வேறு போட்டிப் பிரிவுகளில் பங்கேற்க சுமார் 100 வீரர்கள் தேர்வு செய்யப்பட்டுள்ளனர். பிரதமர் இந்த விளையாட்டு வீரர்களை சாதாரண முறையில் சந்தித்து, உலகில் மிகப்பெரும் விளையாட்டுப் போட்டியில் சிறப்பாகப் பங்கேற்பதற்கு தனது வாழ்த்துக்களை தெரிவிப்பார்.
உலக சுற்றுச்சூழல் தினத்தையொட்டி பிரதமரின் செய்தி

உலக சுற்றுச்சூழல் தினத்தை ஒட்டி பிரதமர் திரு. நரேந்திர மோடி வெளியிட்டுள்ள செய்தியில், நமது சுற்றுச்சூழலைப் பாதுகாப்பது மற்றும் சிறந்த பூமியை உருவாக்குவதில் நமது உறுதிப்பாட்டை மீண்டும் உறுதி செய்வதற்கான சரியான நேரமாக இந்த நாள் அமைந்துள்ளதாகத் தெரிவித்துள்ளார். சுற்றுச்சூழலைப் பாதுகாப்பது தொடர்பான பணிகளை மேற்கொண்டுள்ள அனைத்து தனிநபர்கள் மற்றும் அமைப்புகளின் உறுதியான செயல்பாடுகளுக்கு வணக்கம் செலுத்துவதாக தனது செய்தியில் பிரதமர் தெரிவித்துள்ளார். உலக சுற்றுச்சூழல் தினத்தையொட்டி பிரதமர் வெளியிட்ட செய்தி : “நமது சுற்றுச்சூழலைப் பாதுகாப்பது மற்றும் சிறந்த பூமியை உருவாக்குவதில் நமது உறுதிப்பாட்டை மீண்டும் உறுதி செய்வதற்கான சரியான நேரமாக இந்த நாள் அமைந்துள்ளது. சுற்றுச்சூழலைப் பாதுகாப்பது தொடர்பான பணிகளை மேற்கொண்டுள்ள அனைத்து தனிநபர்கள் மற்றும் அமைப்புகளின் உறுதியான செயல்பாடுகளுக்கு நாம் வணக்கம் செலுத்துகிறோம். `மக்களை இயற்கையுடன் தொடர்புபடுத்துதல்’ என்ற இந்த ஆண்டின் அடிப்படைக் கருத்து, நமக்குள்ளேயே தொடர்பு ஏற்படுத்திக் கொள்வதைத் தவிர வேறல்ல.”
ஆக்ரா-லக்னோ விரைவுச் சாலையில் ஏற்பட்ட விபத்தில் உயிரிழந்தவர்களுக்கு பிரதமர் இரங்கல்

ஆக்ரா-லக்னோ விரைவுச் சாலையில் இன்று நிகழ்ந்த ஒரு விபத்தில் ஏராளமானோர் உயிரிழந்ததற்கு பிரதமர் திரு.நரேந்திர மோடி இரங்கல் தெரிவித்துள்ளார். “ஆக்ரா-லக்னோ விரைவுச் சாலையில் நிகழ்ந்த ஒரு விபத்தில் ஏராளமானோர் உயிரிழந்தது குறித்து நான் ஆழ்ந்த துயருற்றேன். அவர்களை இழந்து தவிக்கும் குடும்பங்களுக்கு எனது ஆழ்ந்த இரங்கலைத் தெரிவித்துக் கொள்கிறேன்” என்று அவர் பகிர்ந்துள்ள டுவிட்டில் கூறியுள்ளார். “விபத்தில் காயமடைந்தவர்கள் விரைந்து குணமடைய வேண்டும் என்று நான் பிரார்த்திக்கிறேன்” என்று அவர் மேலும் கூறியுள்ளார்.
பிம்ஸ்டெக் நாடுகளின் தேசிய பாதுகாப்பு தலைவர்கள் பிரதமருடன் சந்திப்பு

பிம்ஸ்டெக் எனப்படும் பல்துறை தொழில்நுட்ப மற்றும் பொருளாதார ஒத்துழைப்புக்கான வங்காள விரிகுடா முயற்சி இயக்கத்தை (பிம்ஸ்டெக்) சேர்ந்த உறுப்பினர் நாடுகளின் தேசியப் பாதுகாப்பு தலைவர்கள் பிரதமர் திரு. நரேந்திர மோடியை இன்று சந்தித்து பேசினர். பிம்ஸ்டெக் தேசிய பாதுகாப்பு தலைவர்கள், பிம்ஸ்டெக் குறித்து பிரதமருக்கு இருக்கும் தொலை நோக்கு பார்வையை வெகுவாக பாராட்டினர். தேசிய பாதுகாப்பு தலைவர்களின் சந்திப்பு கூட்டத்தை முதல் முதலாக பிம்ஸ்டெக்கின் உறுப்பினர் நாடான இந்தியாவில் ஏற்பாடு செய்ததற்காக பிரதமருக்கு நன்றி தெரிவித்தனர். இந்த சந்திப்பு கூட்டத்தில் தேசிய பாதுகாப்பு தலைவர்கள் தங்களின் ஆய்வுகள் குறித்து பிரதமருக்கு எடுத்துரைத்தனர். பயங்கரவாதம்; தீவிரவாதம் மற்றும் அடிப்படைவாதம்; போதைப் பொருட்கள் ஆயுதங்கள் மற்றும் ஆள் கடத்தல்; இயற்கை பேரழிவுகள் போன்ற அனைவருக்கும் பொதுவான அச்சுறுத்தல்களை எதிர்கொள்ள அனைவரும் ஒன்று இணைந்து பணிபுரிய வேண்டும் என்று பிம்ஸ்டெக் உறுப்பினர் நாடுகளுக்கு பிரதமர் வேண்டுகோள் விடுத்தார். மேலும், கடல் சார் துறை மற்றும் இணைய பாதுகாப்பு போன்ற மரபு சார அச்சுறுத்தல்களை எதிர்கொள்ளவும் அனைத்து பிம்ஸ்டெக் உறுப்பினர் நாடுகளும் ஒன்று இணைந்து பணிபுரிய வேண்டும் என்று பிரதமர் கேட்டுக்கொண்டார்.
பேரரசர் சத்ரபதி சிவாஜி பிறந்த தினம் – பிரதமர் அஞ்சலி

சத்ரபதி சிவாஜி பிறந்த தினத்தை முன்னிட்டு பிரதமர் திரு. நரேந்திர மோடி அஞ்சலி செலுத்தினார். “இந்தியாவின் பெருமைமிக்க பேரரசர் சத்ரபதி சிவாஜி பிறந்த தினத்தில் நான் அவரது வீரம் மற்றும் தைரியத்திற்கு தலை வணங்குகிறேன். போர் களத்தில் மின்னிய அரசர் சிவாஜி நிர்வாகத்தில் தனது முத்திரையை பதித்துள்ளார். அவரது நல்லாட்சி மூலம் பலரின் மனதை கவர்ந்துள்ளார். அவர் நமக்கு என்றும் ஒரு முன்னோடியாக திகழ்கின்றார்”, என்று பிரதமர் தெரிவித்துள்ளார்.
டாக்டர் ஏபிஜே அப்துல் கலாம் பிறந்த நாளில் பிரதமர் புகழாரம்

முன்னாள் குடியரசுத் தலைவர் டாக்டர் ஏபிஜே அப்துல் கலாம் பிறந்தநாளில், அவருக்குப் பிரதமர் திரு நரேந்திர மோடி புகழாரம் சூட்டினார். இது குறித்து சுட்டுரையில் பிரதமர் கூறியதாவது; ஏவுகணை நாயகன் என்று அழைக்கப்படும் நாட்டின் முன்னாள் குடியரசுத் தலைவர் டாக்டர் ஏபிஜே அப்துல் கலாம் அவர்களின் பிறந்தநாளில் அவருக்குப் புகழாரம் சூட்டுகிறேன். வலிமையான, வளமான மற்றும் திறமையான இந்தியாவை உருவாக்க அவர் தனது வாழ்க்கையை அர்ப்பணித்தார். நாட்டு மக்களுக்கு அவர் எப்போதும் ஒரு உத்வேகமாக இருப்பார்’’.
உம்.பன் புயல் பாதிப்பு நிலைமையை ஆராய பிரதமர் திரு.நரேந்திரமோடி, மேற்கு வங்கம் மற்றும் ஒடிசாவுக்கு நாளை பயணம்

பிரதமர் அலுவலகம் டிவிட்டரில் விடுத்துள்ள பதிவில், ‘‘உம்.பன் புயல் பாதிப்பு நிலவரத்தை ஆராய மேற்கு வங்கம் மற்றும் ஒடிசாவக்கு பிரதமர் திரு. நரேந்திர மோடி நாளை பயணம் மேற்கொள்கிறார். பாதிப்பு பகுதிகளை அவர் வான் மூலம் பார்வையிடுவார் மற்றும் ஆய்வுக் கூட்டங்களிலும் கலந்து கொள்வார். அதில் நிவாரண மற்றும் மறுவாழ்வு அம்சங்கள் குறித்து ஆலோசிக்கப்படும்’’ என தெரிவிக்கப்பட்டுள்ளது.
கென்டுக்கி மாகாண ஆளுநர் திரு. மாட் பெவின் பிரதமருடன் சந்திப்பு

கென்டுக்கி மாகாண ஆளுநர் திரு. மாட் பெவின், பிரதமர் திரு. நரேந்திர மோடியை இன்று காந்தி நகரில் சந்தித்தார். வர்த்தகம், முதலீடு உள்ளிட்ட துறைகளில் இந்தியா மற்றும் அமெரிக்கா இடையேயான ஒருங்கிணைப்பு வலுவடைந்து வருவதையும், இந்தியா மற்றும் அமெரிக்கா இடையேயான உத்தி சார்ந்த உறவு வலுவடைந்து வருவதைப் பற்றியும் பிரதமர் குறிப்பிட்டார். இந்தியாவின் உற்பத்தித் துறையில் அமெரிக்காவின் முதலீடுகள் அதிகரித்து வருவதை வரவேற்ற பிரதமர், இந்தியாவில் உற்பத்தி செய்வோம் திட்டத்தின் கீழ் உள்ள வாய்ப்புகளை ஆராயும்படி அமெரிக்க நிறுவனங்களுக்கு அழைப்பு விடுத்தார். கென்டுக்கி மற்றும் இந்தியா இடையே வளர்ந்து வரும் வர்த்தகம் மற்றும் முதலீடு குறித்து ஆளுநர் பிரதமருக்கு விவரித்தார். கென்டுக்கி உள்ளிட்ட அமெரிக்க மாகாணங்களில் இந்திய தொழில் நிபுணர்கள் ஆற்றும் பங்கினை அவர் வரவேற்றார்.
திருவள்ளுவர் தினத்தை முன்னிட்டு மதிப்பிற்குரிய திருவள்ளுவரை பிரதமர்  வணங்கினார்

இதுதொடர்பாக அவர் வெளியிட்டுள்ள சுட்டுரைச் செய்தியில், “போற்றுதலுக்குரிய திருவள்ளுவரை அவரது பிறந்தநாளில் வணங்குகிறேன். அவரது சிந்தனைகளும் படைப்புகளும் அவரது மகத்தான அறிவையும் அவருக்கு வாய்த்த ஞானத்தையும் பிரதிபலிக்கின்றன. அவரது லட்சியங்கள் தலைமுறைகளைக் கடந்து மக்களிடம் ஆக்கப்பூர்வமான தாக்கத்தை ஏற்படுத்தி உள்ளன. இந்தியா முழுவதிலும் வாழும் இளைஞர்கள் குறளைப் படிக்க வேண்டும் என்று வலியுறுத்துகிறேன்”, என்று குறிப்பிட்டுள்ளார்.
பஞ்சாப் முதலமைச்சராக  பதவி ஏற்றுள்ள திரு பகவந்த் மானுக்கு பிரதமர் வாழ்த்து

பஞ்சாப் முதலமைச்சராக பதவி ஏற்றுக்கொண்டுள்ள திரு பகவந்த் மானுக்கு பிரதமர் திரு நரேந்திர மோடி வாழ்த்துத் தெரிவித்துள்ளார். ட்விட்டர் பதிவில் பிரதமர் கூறியிருப்பதாவது: “பஞ்சாப் முதலமைச்சராக பதவி ஏற்றுள்ள திரு பகவந்த் மான் அவர்களுக்கு வாழ்த்துக்கள். பஞ்சாபின் வளர்ச்சிக்கும், மாநில மக்களின் நலனுக்கும் நாம் சேர்ந்து உழைப்போம்”